text: Индийската компания DC Design представи на автосалона в Делхи ново спортно купе, което има амбициите да открадне клиенти от утвърдените марки в сегмента. Зад името на TCA стоят материалите, от които е изработен автомобилът - Titan, Carbon, Aluminum.
  Новият индийски спортист има впечатляващ дизайн - особено на фона на Avanti, първия суперкар на DC Design. В клиновидната каросерия на TCA лесно се забелязва влиянието на McLaren 720S новата Honda NSX.
  За оформлението на салона са използвани предимно кожа и въглеродни нишки. Пред водача има виртуален приборен панел, а екранът на мултимедийната система е разположен необичайно ниско точно пред скоростния лост.
  Задвижването на двуместното купе е поверено на 3.8-литров V8, разработен самостоятелно от DC Design. Двигателят развива мощност 320 к.с., които са достатъчни за ускорение от 0 до 100 за 4.5 секунди. Незнайно защо обаче максималната скорост е ограничена на 200 км/ч.
  DC Design планира да произведе 299 бройки от TCA и твърди, че 60 от тях вече са поръчани. Цената е $61 000 (€49 815), което не е никак много за автомобил, изработен от титан, карбон и алуминий.